春日同遊梅花坡分韻賦詩坡字
作者：李彌遜
朝代：宋

paragraphs: 春江曉鼓收更鼉，筍輿催上西城坡。
嵩陽散人藍田吏，紫髯參軍三語羅。
機雲兄弟更奇絕，杖藜雜沓行逶迤。
孤芳冷蕊正明媚，卻笑桃李空繁多。
卑枝横路靄香陣，遠樹山林揚素波。
石腸冷淡老眼暗，對此不忍空樽犧。
四賓袞袞飲翻河，扳花覆盞自起歌。
語劇嗔眉動輕皺，酒薰笑臉生微渦。
跳丸背我何太急，誰爲返旆追羲和。
商量嫩蕊暫留住，後來載酒無蹉跎。